昨蒙謂卿機宜學士佳章寵寄謹依元韵酬謝乞幸笑覽
作者：度正
朝代：宋

paragraphs: 君家謫仙人，豪俠好駡譏。
脫靴辱權幸，捧硯誇寵妃。
風月三千首，百卉弄春暉。
恭惟紫微公，執筆贊萬幾。
大行或差舛，考驗在璿璣。
同時三君子，日月爭光輝。
我生百年後，覽之神奮飛。
粵從志學來，斯文力發揮。
瓦劄带塵壤，羊毛拂煙霏。
言詞雖不工，往往造精微。
邂逅逢名世，如何尚布衣。
爲我特傾倒，我心亦依依。
從今願卜隣，窮空不思歸。
厚意敢虛辱，三尺橫金徽。